በኢህአዴግ ምክር ቤት ስብሰባ መሳተፋችን ሀገራዊና ክልላዊ ጉዳይን እንድናንፀባርቅ አድርጎናል – የአጋር ድርጅት መሪዎች
በኢህአዴግ ምክር ቤት ስብሰባ መሳተፋችን ሀገራዊና ክልላዊ ጉዳይን እንድናፀባርቅ አድርጎናል ሲሉ የአጋር ድርጅት መሪዎች አስታወቁ፡፡ከባለፈው ሰኞ ጀምሮ የኢህአዴግ ምክር ቤት ባካሄደው ስብሰባ ለመጀመሪያ ጊዜ የአጋር ፓርቲ አስፈጻሚ አባላት ተሳትፈዋል፡፡በዚህ ስብሰባ የሀረሪ ብሄራዊ ሊግ፣ የቤንሻንጉል ጉሙዝ ዴሞክራሲያዊ ፓርቲ፣ የሶማሌ ዴሞክራሲያዊ ፓርቲ፣ የጋምቤላ ህዝቦች ዴሞክራሲያዊ ንቅናቄ እና የአፋር ብሄራዊ ዴሞክራሲያዊ ፓርቲ አመራሮች ተሳትፎ አድርገዋል፡፡የስብሰባውን መጠናቀቅ አስመልክቶ ለሚዲያ ባለሙያዎች አስተያየታቸውን የሰጡት የድርጅቶቹ አመራሮች በኢህአዴግ ምክር ቤት ስብሰባ መሳተፋቸው በአጠቃላይ በሀገራዊ ወቅታዊ ጉዳይ ላይ አጋር ፓርቲዎቹ የጋራ ተሳትፎ እንዲያደርጉ በር የከፈተ መሆኑን ነው የገለጹት፡፡በሌላ በኩል በሀገሪቱ ባለፈው አንድ ዓመት የተከናወነው ለውጥ ለአጋር ፓርቲዎችም ክልላዊ ሪፎርም እንዲያከናውኑ ቱርፋቶችን ይዞ የመጣ መሆኑን አንስተዋል፡፡በምክር ቤቱ ስብሰባ በአሁኑ ወቅት በሀገሪቱ የተጀመረው ለውጥ በትክክለኛው መንገድ መሆኑ፣ በዲፕሎማሲው ዘርፍ የታዩ ስኬቶች ኢኮኖሚውን ለማነቃቃት የተወሰደው እርምጃ በበጎ ጎኑ ተነስተው በቀጣይ አጠናክሮ መሄድ በሚቻልበት ጉዳይ አቅጣጫ መቀመጡንም ገልጸዋል፡፡የለውጡ ቀጣይነት፣ እዚህም እዚያም የሚታዩ የሰላም መጓደሎች፣ የህግ የበላይነትን ማስከበርና ሌሎች ሀገራዊ ጉዳዮች በቀጣይ አፋጣኝ እርምጃ የሚሹና የጋራ መግባባት የተደረሰባቸው ጉዳዮች መሆናቸውንም አመራሮቹ ጠቁመዋል፡፡በሀገሪቱ አሁን ላይ የሚስተዋለው የከረረ ብሄርተኝነት በምክር ቤቱ ስብሰባ በስፋት መነሳቱን የገለፁት አመራሮቹ፣ በቀጣይ ዴሞክራሲያዊት ኢትዮጵያ ለመገንባት አማራጭ የሌለው መፍትሄ ሆኖ መነሳቱንም ገልጸዋል፡፡የአጋር ድርጅቶች የአሁኑ ተሳትፎአቸው ኢህአዴግ በቀጣይ አንድ ሀገራዊ ፓርቲ ሆኖ ለመዋሄድ የሚያደርገውን ጥረት ያመላከተ ነውም ተብሏል፡፡